# Veileder til søknad om motorisert ferdsel i Raet nasjonalpark og Søm LVO

Stillhet og fravær av motordur er et av karaktertrekkene ved urørt natur. Det er derfor et overordnet mål å holde omfanget av motorisert ferdsel på et minimum i verneområdene.

## Hvilken type motorisert ferdsel er forbudt? (Raet nasjonalpark)

* Motorferdsel til lands, på is eller under 300 m fra bakken er forbudt
* Motorbåtrace og øvingskjøring med motorbåt

## Hvilken type ferdsel trenger ikke å søke?

* Ambulanse, redningstjeneste, brann og politi i tjeneste
* Militær operativ virksomhet
* Oppsynstjeneste
* Uttransport av syke/skadete dyr
* Ved akutt utfall av vann, avløp, kommunikasjon eller strøm.
* Ved rydding av offentlige sandstrender i samsvar med forvaltningsplanen
* Transittflygninger med forsvarets helikoptre under vanskelige værforhold
* Forsvarets nødvendige lavtflyging med jagerfly i perioden 1.10 – 1.4.
* Traseer til fritidsboliger som er godkjent for motorisert ferdsel i henhold til forvaltningsplan (ingen per 1.1.2019) (se mer nedenfor)

I Søm landskapsvernområde kan man i tillegg utøve

* Drift av landbruksarealer på innmark
* Kjøre på eksisterende vei til bolig eller fritidseiendom

## Hvilken type ferdsel er søknadspliktig?

All motorisert ferdsel utover det som er nevnt ovenfor er søknadspliktig.

Verneforskriften i Raet nasjonalpark åpner opp for å gi tillatelse til motorisert ferdsel etter søknad til

* Øvingskjøring for ambulanse, politi, brann og redningstjeneste, militære operasjoner og oppsyn.
* Drift og vedlikehold av vann og avløpsanlegg, strømanlegg og kommunikasjonsanlegg
* Nødvendig transport ved arbeid på bygg og anlegg inkl vedlikehold av disse.
* Ved vedlikehold/ arbeid på gjerder og beiteområder
* Ved hogst og rydding i tråd med forvaltningsplanen
* Båtrace som var etablert før verneforskriften
* Ved akutt forurensning som truer verneverdier
* Ved uttak av tang og tare i tråd med forvaltningsplanen

Verneforskriften for Søm landskapsvernområde åpner i tillegg opp for motorisert ferdsel ved

* Bruk av beltekjøretøy på vinterstid i forbindelse med bufehold
* Vedlikehold av veg

## **Traseer til fritidsbolig**

Hva da med småveier til og fra fritidsbolig i Raet nasjonalpark? I utgangspunktet er det ikke tillatt å kjøre inn til fritidsbolig, men forvaltningsplanen åpner opp for at man kan godkjenne traseer for motorisert ferdsel og få en midlertidig (maks fem år) tillatelse til å kjøre på disse traseene. Traseene skal være opptegnet/ registrert og det stilles krav til at den er i kjørbar stand og at motorisert ferdsel ikke vil være til forringelse av verneverdiene. Dette arbeidet er ikke igangsatt per 1.1.19

## Hvem kan søke?

I utgangspunktet kan alle som har behov for å benytte motorisert ferdsel i verneområdene søke.

Flerårige tillatelser

Det tas sikte på å gi flerårige tillatelser til faste og nødvendige transportoppdrag som frakt av ved og utstyr til hytter, henting av tang, frakt av dyr, utkjøring av saltstein o.l. i nasjonalparken. Transport skal generelt begrenses til det nødvendige

## Hva koster det?

Det koster ikke noe å få behandlet en søknad etter verneforskriften.

## Søknadsbehandling

Nasjonalparkstyret i Raet Nasjonalpark har delegert myndighet for å behandle motorisert ferdsel til forvalter. I søknader som er prinsipielle eller hvor det ikke kan gis en tillatelse med hjemmel i verneforskriften vil styret behandle søknaden.

I nasjonalparken skal de fleste søknadene behandles både etter verneforskriften (av nasjonalparkstyret/ forvalter) og i kommunen etter lov om motorferdsel i utmark. Ta kontakt med kommunen for veiledning og søknadsskjema.

Bruk gjerne kommunenes egne søknadsskjema for motorferdsel i utmark og send søknad direkte til kommunen. Husk kart med angivelse av trasè. Kommunen skal sørge for å videresende søknaden til nasjonalparkstyret.

I de tilfeller det kun kreves tillatelse etter verneforskriften kan søknad sendes direkte til nasjonalparkstyret (eks. kjøring i forbindelse med landbruksnæring)

## Spesielle hensyn

Motorisert ferdsel må ikke gjennomføres på en slik måte at verneverdiene forringes. Aktuelle hensyn er

* Hekkeperioden for sjøfugl (1.mars- 1.august)
* Vegetasjonsdekket, spesielt ved fukt i bakken
* Geologiske verdier
* Allment friluftsliv
* Støy for omgivelsene
* Marine naturtyper – spesielt rettet mot motorbåtkjøring på grunne farvann
* Terrestriske naturtyper- spesielt rettet mot frakt av materialer og skogsarbeid

## Hva bør søknaden inneholde?

* Navn på ansvarlig søker med kontaktinfo.
* Dersom man benytter leverandør (for eksempel helikopterfima /innleid kjøretøy med fører) så bør også kontaktinfo til disse oppgis.
* Type kjøretøy
* Grunneiers tillatelse
* Kart med trase for omsøkt ferdsel, ev med flere alternativer
* Varighet eller omfang av kjøringen, ev med alternative tidspunkt
* Beskrivelse av behovet for motorisert ferdsel

## Søknaden sendes til

Raet nasjonalparkstyre v/

Statsforvalteren i Agder

Postadresse: Postboks 504, 4804 Arendal

Besøksadresser: Fløyveien 14, Arendal

Telefon: 37 01 75 00

E-post: sfagpost@statsforvalteren.no

Organisasjonsnummer: 974 762 994